Ո՛ՒԽՏԴ ԿԱՏԱՐ

	Գիւղացի մը երկար ճամբորդութեան համար իր գիւղէն ճամբայ կ՚ելլէ եւ գիշերը գիւղ մը կը հասնի։ Ժամանակին պանդոկ չկար գիւղերուն մէջ. ճամբորդը որեւէ տունի դուռը կը զարնէր եւ օթեւանիլ կը ցանկար։ Տանտէրը սիրով կը հիւրընկալէ անծանօթը, ըսելով. «Բարի եկար, ճամբորդ եղբայր։ Հիւրը Աստուած կը ղրկէ»։ Հիւրին սեղան կը պատ-րաստեն, եւ ան կուշտ ու կուր կ՚ուտէ։ Ապա շնորհակալութիւն կը յայտնէ եւ անկողին կը մտնէ՝ պատճառաբանելով, որ յաջորդ առտու ժամը հինգին ճամբան պիտի շարունակէ։ Առտու առատ նախաճաշն ալ կը վայելէ, եւ երբ կը պատրաստուի տունէն դուրս ելլելու՝ տանտէրը հարց կու տայ. «Այդ չէ ալ ո՞ւր կը ճամբորդես։ Վաճառակա՞ն ես։ Հեռու երկիր մը հարազատներու տեսութեա՞ն կ՚երթաս»։ «Ո՛չ», կը պատասխանէ ան. «Ուխտաւոր եմ. Երու-սաղէմ կ՚երթամ»։ «Շատ բարի։ Ամօթ չըլլայ հարցնելը՝ ի՞նչ ուխտ ըրած ես», կը շարունակէ տանտէրը։ «Կ՚երթամ խնդրելու Աստուծմէ, որ ախորժակս բանայ», կը յարէ ճամբորդը։ «Ո՛ւխտդ կատար։ Մեր կողմէն ալ մեծ մոմ մը վառէ Ս. Յակոբին մէջ։ Բայց խնդրանք մը. վերադարձի ճամբուդ վրայ մեր գիւղէն մի՛ անցնիր», կ՚եզրակացնէ տանտէրը եւ կը ճանապարհէ իր սակաւակեր հիւրը։ 

